“Sevinch” “Bunyodkor”ni yirik hisobda mag‘lubiyatga uchratdi

Toshkentdagi “Yoshlik” sport majmuasida mini-futbol bo‘yicha xotin-qizlar o‘rtasidagi X mamlakat chempionatining ikkinchi tur uchrashuvlari yakunlandi, deb xabar berdi O‘zA.

O‘zbekistonning ko‘pkarra chempioni — Qarshining “Sevinch” jamoasi ikkinchi turning barcha uchrashuvlarida g‘alaba qozondi. “Bunyodkor” (Toshkent) jamoasini 18:1, “Neftchi” (Farg‘ona)ni 10:0, “Chirchiq”ni 4:3 va “Zomin”ni 9:0 hisobida mag‘lubiyatga uchratgan qarshilik futbolchi qizlar musobaqa jadvalida 27 ochko bilan peshqadamlik qilmoqda.
Ikkinchi o‘rinda borayotgan “Lochin” (Qashqadaryo) jamoasi ham ikkinchi turni mag‘lubiyatsiz o‘tkazdi. Nukusning “Qirq qiz” jamoasini 13:0, “Bunyodkor”ni 13:0, “Neftchi”ni 8:0 va “Chirchiq”ni 4:1 hisobida yenggan “Lochin” 24 ochko jamg‘ardi.
Turning qolgan ikki uchrashuvida raqiblariga imkoniyatni boy bergan “Chirchiq” qizlari “Paxtakor” (Toshkent)dan 6:1 va “Zomin”dan 13:1 hisobida ustun kelib, 21 ochko bilan musobaqa jadvalining uchinchi pog‘onasidan o‘rin oldi.